DEĊIŻJONI TAL-KUMMISSJONI
tat-22 ta’ Ġunju 2005
li tirrikonoxxi fil-prinċipju l-kompletezza tad-dossier li tressaq għall-eżami dettalljat bil-għan ta’ l-inklużjoni possibbli tal-pinoxaden fl-Anness I tad-Direttiva tal-Kunsill 91/414/KEE
(notifikata taħt id-dokument C(2005) 1839)
(Test b’rilevanza għaż-ŻEE)
(2005/459/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta' Lulju ta’ l-1991 dwar it-tqegħid fuq is-suq ta’ prodotti għall-protezzjoni tal-pjanti (1), u partikolarment l-Artikolu 6 (3) tagħha,
Billi:
(1)
Id-Direttiva 9/414/KEE tipprevedi l-iżvilupp ta’ lista Komunitarja ta’ sustanzi attivi awtorizzati għall-inkorporazzjoni fil-prodotti tal-protezzjoni tal-pjanti.
(2)
Tressaq dossier għas-sustanza attiva pinoxaden mis-Syngenta Ltd lill-awtoritajiet tar-Renju Unit fil-31 ta’ Marzu ta’ l-2004 flimkien ma applikazzjoni sabiex tinkiseb l-inklużjoni tiegħu fl-Anness I ’tad-Direttiva 91/414/KEE.
(3)
L-awtoritajiet tar-Renju Unit indikaw lill-Kummissjoni li, minn eżamipreliminari, id-dossier għas-sustanza attiva kkonċernata deher li huwa f’konformità mal-kondizzjonijiet għad-data u għall-informazzjoni stipolati fl-Anness II tad-Direttiva 91/414/KEE. Id-dossier imressaq deher ukoll li huwa f’konformità mal-kondizzjonijiet għad-data u għall-informazzjoni stipolati fl-Anness III tad-Direttiva 91/414/KEE fir-rigward ta’ prodott wieħed tal-protezzjoni tal-pjanti li fih is-sustanza attiva kkonċernata. Skond l-Artikolu 6(2) tad-Direttiva 9/414/KEE, id-dossier tressaq sussegwentement mill-applikant lill-Kummissjoni u lill-Istati Membri l-oħrajn, u ġie riferut lill-Kumitat Permanenti dwar il-Katina Alimentari u s-Saħħa ta’ l-Annimali.
(4)
Permezz ta’ din id-Deċiżjoni għandu jiġi kkonfermat formalment fuq livell Komunitarju li d-dossier jitqies li huwa fil-prinċipju f’konformità mal-kondizzjonijiet tad-data u ta’ l-informazzjoni stipolati fl-Anness II u, għal mill-inqas prodott wieħed għall-protezzjoni tal-pjanti li jkun fih is-sustanza attiva kkonċernata, mal-kondizzjonijiet stipolati fl-Anness mad-Direttiva 91/414/KEE.
(5)
Din id-Deċiżjoni m’għandiex tippreġudika d-dritt tal-Kummissjoni li titlob lill-applikant li jissottometti aktar data jew informazzjoni sabiex jiċċara ċerti punti fid-dossier.
(6)
Il-miżuri stipolati f’din id-Deċiżjoni huma f’konformità ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimal,
ADOTTAT DIN ID-DEĊIŻJONI:
Artikolu 1
Mingħajr preġudizzju għall-Artikolu 6(4) tad-Direttiva 91/414/KEE, id-dossier li jikkonċerna s-sustanza attiva identifikata fl-Anness ma’ din id-Deċiżjoni, li tressaq lill-Kummissjoni u lill-Istati Membri bil-għan li tinkiseb l-inklużjoni ta’ din is-sustanza fl-Anness I ma’ dik id-Direttiva, għandu jissodisfa fil-prinċipju l-kondizzjonijiet dwar id-data u l-informazzjoni stipolati fl-Anness II ma dik id-Direttiva.
Id-dossier jissodisfa wkoll il-kondizzjonijiet dwar id-data u l-informazzjoni stipolati fl-Anness III ma’ dik id-Direttiva fir-rigward ta’ prodott wieħed għall-protezzjoni tal-pjanti li jikkuntieni s-sustanza attiva, fid-dawl tal-proposta ta’ l-użu intenzjonat.
Artikolu 2
L-Istat Membru li qed jirrapporta għandu jsegwi fil-fond l-eżami tad-dossier kkonċernat u għandu jirrapporta l-konklużjonijiet ta’ dan l-eżami flimkien ma’ xi rakkomandazzjonijiet għall-inklużjoni jew le fl-Anness I mad-Direttiva 91/44/KEE tas-sustanza attiva kkonċernata u kull kondizzjoni relatata magħhom lill-Kummissjoni Ewropea malajr kemm jista’ jkun u mhux iktar tard minn perijodu ta’ sena mid-data tal-pubblikazzjoni ta’ din id-Deċiżjoni fil-Ġurnal Uffiċjali ta’ l-Unjoni Ewropea.
Artikolu 3
Din id-Deċiżoni hija indirizzata lill-Istati Membri.
Magħmul fi Brussell, nhar it-22 ta’ Ġunju 2005.